فریدون عباسی

فریدون عباسی دوانی (11 جولائی 1958ء – 13 جون 2025ء)  ایرانی جوہری سائنس دان اور سیاست دان تھے، جنھوں نے 2011ء سے 2013ء تک ایران کی جوہری توانائی تنظیم کے سربراہ کی حیثیت سے خدمات انجام دیں۔ وہ ایرانی پارلیمان کے رکن بھی رہے۔ 13 جون 2025ء کو اسرائیلی فضائی حملے میں ہلاک ہوئے۔ اس سے قبل 2010ء میں ایک قاتلانہ حملے میں زخمی ہو چکے تھے۔

 ابتدائی زندگی اور تعلیم 
فریدون عباسی 11 جولائی 1958ء کو آبادان، ایران میں پیدا ہوئے۔ ایرانی نیوز ویب گاہ مشرق نیوز کے مطابق وہ جوہری طبیعیات (نیوکلیئر فزکس) میں پی ایچ ڈی تھے۔

 پیشہ ورانہ زندگی 
وہ شہید بہشتی یونیورسٹی میں جوہری طبیعیات کے پروفیسر اور 1979ء کے اسلامی انقلاب کے بعد سے سپاہ پاسداران انقلاب اسلامی کے رکن بھی بتائے جاتے تھے۔ انھوں نے ایران کی جوہری توانائی تنظیم میں جوہری تحقیق میں حصہ لیا۔ اس سے قبل تہران کی امام حسین یونیورسٹی میں شعبۂ طبیعیات کی سربراہی بھی کی۔

13 فروری 2011ء کو صدر محمود احمدی نژاد نے انھیں علی اکبر صالحی کی جگہ ایران کی جوہری توانائی تنظیم کا سربراہ مقرر کیا۔ ان کے دور میں ایران کی جوہری توانائی تنظیم نے عالمی جوہری توانائی ادارے سے تعاون کرنے سے گریز کیا۔ مئی 2011ء میں عالمی ادارہ برائے جوہری توانائی کے ڈائریکٹر جنرل یوکیا آمانو نے ان کو ایک خط میں ایران کے جوہری پروگرام کے ممکنہ فوجی پہلو پر تشویش ظاہر کی اور بروقت وضاحت و تعاون کی اپیل کی، تاہم جون 2011ء میں عباسی نے مبہم جواب دیا۔

16 اگست 2013ء کو انھیں عہدے سے ہٹا دیا گیا اور دوبارہ علی اکبر صالحی کو مقرر کیا گیا۔

 تنازعات 
عباسی کا نام بارہا ایران کے مبینہ جوہری ہتھیاروں کے پروگرام سے جوڑا جاتا رہا۔ ایک معروف رپورٹ کے مطابق، وہ اس خفیہ پروگرام کے اہم سائنس دانوں میں سے تھے جس کی قیادت محسن فخری زادہ مہابادی کر رہے تھے۔ وہ جوہری ہتھیار کے دھماکے کی طاقت کا حساب لگانے اور نیوٹرون ذرائع پر تحقیق کی قیادت کرتے رہے۔

عالمی ادارہ برائے جوہری توانائی کے پاس شواہد تھے کہ عباسی، شعب اطلاقی طبیعیات کے سربراہ تھے، جو طبیعیاتی تحقیقی مرکز کی جانشین تنظیم تھی دونوں تنظیمیں ایران کے ممکنہ جوہری ہتھیاروں کے پروگرام سے متعلق سائنسی سرگرمیوں کے لیے پردے کا کردار ادا کرتی تھیں۔

 اقوام متحدہ کی پابندیاں 
اقوام متحدہ کی سلامتی کونسل کی قرارداد 1747 (24 مارچ 2007ء) کی ضمیمہ فہرست میں ان کا نام شامل تھا، جس میں اُن پر ایران کے جوہری اور میزائل پروگرام میں ملوث ہونے کا الزام تھا۔ اس قرارداد کے تحت ان کے اثاثے منجمد اور بین الاقوامی سفر کی اطلاع دینا لازم تھا۔

 قاتلانہ حملہ 
29 نومبر 2010ء کو تہران میں ایک موٹر سائیکل سوار نے اُن کی گاڑی پر بم نصب کیا۔ وہ زخمی ہوئے مگر بچ گئے۔ اسی دن ایک اور سائنس دان ڈاکٹر مجید شہریاری ایک مشابہ حملے میں ہلاک ہوئے۔

 وفات 
فریدون عباسی 13 جون 2025ء کو ایران میں اسرائیلی فضائی حملوں کے دوران ہلاک ہوئے۔
 حوالہ جات 

زمرہ:اقدام قتل سے زندہ بچ جانے والے
زمرہ:اکیسویں صدی کے ماہرین طبیعیات
زمرہ:ایران اسرائیل پراکسی تنازع
زمرہ:ایران کے نائب صدور
زمرہ:ایران میں پیدا ہونے والی شخصیات
زمرہ:ایرانی سیاسی مقتولین
زمرہ:ایرانی شیعہ
زمرہ:ایرانی طبیعیات دان
زمرہ:ایرانی مسلم
زمرہ:بقید حیات شخصیات
زمرہ:بیسویں صدی کے ماہرین طبیعیات
زمرہ:جامعہ شہید بہشتی کے فضلا
زمرہ:گیارویں مجلس شورای اسلامی کے ارکان
زمرہ:وفیات بسبب اسرائیلی فضائی حملے
زمرہ:1958ء کی پیدائشیں
زمرہ:2025ء کی وفیات

زمرہ:ایرانی جوہری طبیعیات دان